HALDUSLEPING 2-6/200 LISA NR 4

digitaalse allkirjastamise kuupäev
Tallinna linn (edaspidi linn), mida esindab Tallinna Linnavolikogu 15. detsembri 2022 määruse nr 24 „Avalikult kasutatava ehitise ehitamise ja selle rahastamise kord“ § 6 lg 1 ning Tallinna Keskkonna- ja Kommunaalameti (edaspidi lühendatult amet) juhataja 14. mai 2024 käskkirja nr T-9-1/24/21 „Volituse andmine lepingute sõlmimiseks, kirjavahetuse ja kooskõlastuste allkirjastamiseks“ punkti 1.4 alusel ameti ehitusõiguse ja tegevuslubade teenusejuht Tiina Leetmaa

ja

Riigi Kinnisvara Aktsiaselts, mida esindab juhatuse liige Janek Lepp
Eesti Vabariik Kultuuriministeeriumi kaudu, mida esindab kantsler Kristiina Alliksaar
(edaspidi huvitatud isikud ja linn eraldi pool või koos pooled)
võttes arvesse, et:
-	Tallinna Linnavolikogu 25. augusti 2011 otsusega nr 133 kehtestati Patarei ja Lennusadama piirkonna detailplaneering Põhja-Tallinna linnaosas (Tallinna planeeringute registris planeering DP030970) K-Projekt Aktsiaselts töö nr 08058 (edaspidi detailplaneering).
-	Linn, Riigi Kinnisvara Aktsiaselts, Justiitsministeerium ja Kultuuriministeerium sõlmisid 26. novembril 2010 halduslepingu nr 2-6/200 (edaspidi leping). Riigi Kinnisvara Aktsiaselts, Justiitsministeerium ja Kultuuriministeerium võtsid kohustuse tagada avalikult kasutatavate teede ja üldkasutatava haljastuse, välisvalgustuse ja vihmaveekanalisatsiooni väljaehitamise. Kuna Riigi Kinnisvara Aktsiaselts, Justiitsministeerium ja Kultuuriministeerium on avaldanud soovi jagada detailplaneeringu kohustused etappideks ning täpsustada lepingu objektiks olevate rajatiste valmisehitamise tähtaega, siis pooled sõlmisid 6. novembril 2019 lepingu  lisad 2 ja 3. 
-	Kuna detailplaneeringu osadele positsioonidele rajatav oli seotud Eesti Vabariigile kuuluvate kinnisasjadele, Vesilennuki tn 12 ja Vesilennuki tn 14, ehitatavate hoonetega, mille valitseja on Keskkonnaministeerium, siis kaasati lepingu lisa 2 allkirjastamisel Keskkonnaministeerium lepingusse. 
-	Detailplaneeringut on korduvalt linna haldusaktidega osaliselt erinevate kinnistute osas kehtetuks tunnistatud.
-	Nikolai Esimene OÜ omandas detailplaneeringu alale jäävad Kalaranna tn 28, Kalaranna tn 30, Kalaranna tn 32 ja Vesilennuki tn 2 kinnistud. Nikolai Esimene OÜ on lepingu punktis 8.2 kokkulepitud korras üle võtnud lepingust tulenevad kohustused Kalaranna tn 30 kinnistut puudutavas osas. Linn ja Nikolai Esimene OÜ on kokku leppinud, et IV etapi rajatised ehitatakse valmis Kalaranna tn 28 hoone kasutusloa taotlemise hetkeks, kuid mitte hiljem kui 1. jaanuariks 2028. 
-	Huvitatud isikud on tänaseks valmis ehitanud ja täitnud 1. etapi. 
-	Sõlmitud lepingu (lisa 2 sõnastuses) punkti 3.3 kohaselt tuleb V etappi kuuluvad rajatised (lisas nr 5 tähistatud violetse värviga) valmis ehitada Tallinna Linnavolikogu 2. mai 2013 otsusega nr 72 kehtestatud „Tööstuse tn 48 kinnistu ja lähiala detailplaneeringus“ planeeritud Lennusadama tänav T2 sõiduteega samaaegselt. Rajatiste ehitamisel tuleb teha koostööd „Tööstuse tn 48 kinnistu ja lähiala detailplaneeringu“ huvitatud isikuga.
-	Kliimaministeerium teatas 28. novembri 2024 kirjaga nr 5-9/24/5714, et Vabariigi Valitsuse 24.10.2024 korraldusega nr 210 „Riigi Kinnisvara Aktsiaseltsi aktsiakapitali suurendamine ja riigivara üleandmine“ ning kliimaministri 14.11.2024. a käskkirjaga nr 1-2/24/450 on otsustatud Tallinnas asuvad Vesilennuki tänav 14 ja Lennusadama tänav T1 kinnistud anda mitterahalise sissemaksena üle Riigi Kinnisvara Aktsiaseltsile. 
-	Huvitatud isikud on pöördunud linna poole ettepanekuga pikendada rajatiste valmisehitamise tähtaega, sh ühtlustada Lennusadama tänav T1 ja T2 kinnistule planeeritud rajatiste valmisehitamise tähtaega. 

Tulenevalt eeltoodust lepivad pooled kokku, et lepingut muudetakse järgevalt:

1.	Muuta lepingu punkte 2.1, 3.3, 3.4, 3.6 ja 4.3 ning sõnastada need järgnevalt:
2.1 Huvitatud isikud tagavad avalikult kasutatavate teede, üldkasutatava haljastuse ja tänavavalgustuse ja sademeveekanalisatsiooni (edaspidi rajatised) ehitamise lepingu skeemil märgitud alal ja ulatuses (lepingu lisa nr 5). Pooled lepivad kokku, et ehitusprojekti koostamise käigus võib huvitatud isikute kohustuseks olevate rajatiste ehitamise ala ja ulatus vastavalt ehitusprojektis täpsustatule muutuda. 
3.3 Huvitatud isikud on kohustatud oma kuludega tagama ehitusprojektis, detailplaneeringus ja lepingu lisas nr 5 ja 6 näidatud mahus ning ulatuses rajatiste valmisehitamise etapiliselt:
3.3.1 1. etappi kuuluvad rajatised (lisas nr 5 tähistatud rohelise värviga) on juba valmis ehitatud.  
3.3.2 2. etappi kuuluvad rajatised (lisas nr 5 tähistatud oranži värviga) ehitatakse valmis mitte hiljem kui 31.12.2028.
3.3.3 3. etappi kuuluvad rajatised (lisas nr 5 tähistatud helesinise värviga) ehitatakse valmis hiljemalt Vesilennuki tn 14 hoone kasutusloa taotlemise ajaks, kuid mitte hiljem kui 31.12.2028. 
3.3.4 4. etappi kuuluvate rajatiste (lisas nr 5 tähistatud roosa värviga) valmisehitamise tagab Kalaranna tn 30 kinnistu omanik Nikolai Esimene OÜ vastavalt 22. mail 2024 sõlmitud halduslepingule nr TKA77. 
3.3.5	5. etappi kuuluvad rajatised (lisas nr 5 tähistatud violetse värviga) ehitatakse valmis hiljemalt Vesilennuki tn 14 hoone kasutusloa taotlemise ajaks, kuid mitte hiljem kui 31.12.2028. 5. etappi kuuluvad rajatised (lisas nr 6 tähistatud ajutine lahendus) ehitatakse ajutise lahendusena valmis hiljemalt 1.11.2026. Selleks ajaks peab olema valmis ehitatud valgustatud ajutine kergliiklustee, tagades jalakäijatele mugava ja ohutu ühenduse merepromenaadiga. Nimetatud avalikud rajatised tuleb valmis ehitada Tallinna Linnavolikogu 2. mai 2013 otsusega nr 72 kehtestatud „Tööstuse tn 48 kinnistu ja lähiala detailplaneeringus“ planeeritud Lennusadama tänav T2 sõiduteega samaaegselt. Rajatiste ehitamisel tuleb teha koostööd „Tööstuse tn 48 kinnistu ja lähiala detailplaneeringu“ huvitatud isikuga.
3.3.6 6. etappi kuuluvad rajatised (lisas nr 5 tähistatud tume sinise värviga) ehitatakse valmis mitte hiljem kui 31.12.2028. 
3.3.7 7. etappi kuuluvad rajatised (lisas nr 5 tähistatud rohelise ruudustikuga) ehitatakse valmis linna poolt.  
3.4 Punktis 3.3 nimetatud rajatised on täpsemalt näidatud lepingu lisas nr 5, kus on märgitud iga huvitatud isiku valmisehitamise tagamise kohustus. 
3.6 Linnal on õigus keelduda vastava etapi detailplaneeringukohasele hoonele kasutusloa andmisest, kui huvitatud isikud ei ole vastava etapi rajatisi valmis ehitanud.
4.3 Huvitatud isikud kohustuvad lepingu punktis 3.3 sätestatud kohustuse rikkumise korral maksma linnale viimase nõudmisel leppetrahvi 100 eurot päevas kuni kohase täitmiseni. Leppetrahvi maksmine ei vabasta huvitatud isikuid lepingujärgsete kohustuste täitmisest.

4.	Lisada lepingusse punktid 2.2, 2.3, 3.7, 3.8, 3.9, 3.10, 3.11, 3.12 ja 3.13 ning sõnastada need järgnevalt:
2.2	Rajatiste ehitamisel lähtutakse kahanevas tähtsuse järjekorras ehitusprojektist, detailplaneeringust ja lepingu lisast nr 5 ja 6.
2.3 Lepingu objekt hõlmab kõiki detailplaneeringus, ehitusprojektis ja lepingu lisas nr 5 ja 6 määratud rajatiste valmisehitamise tulemuste tervikliku lahenduse saavutamiseks vajalikke töid.
3.7 Huvitatud isikud on kohustatud teatama linnale lisades nr 5 ja 6 märgitud rajatiste ehitamisega alustamisest ning asjaoludest, mis takistavad lepingu täitmist. Linna nõudmisel on huvitatud isikud hiljemalt kümme (10) tööpäeva jooksul kohustatud elektroonselt esitama igakülgse teabe tööde seisu kohta.
3.8 Rajatiste püstitamiseks vajalik(ud) ehitusluba(load) peab(vad) olema antud enne detailplaneeringukohasele vastava etapi hoonele ehitusloa andmist või hiljemalt koos nimetatud hoone ehitusloaga (kui etapi rajatiste valmimine on seotud hoone kasutusloa taotlemisega).
3.9 Huvitatud isikud kohustuvad hiljemalt 1 kuu enne lepingu punktis 3.3 nimetatud tähtaja saabumist elektroonselt teavitama rajatiste valmimisest ametit, kes hindab, kas rajatised on ehitatud nõuetekohaselt ning on järgitud käesolevast lepingust tulenevaid nõudeid.
3.10 Kui lepingu punkti 2.1 nimetatud rajatised on kasutusloakohustuslikud, siis loetakse rajatised valmis ehitatuks kasutusloa andmisega. Rajatised, mis ei ole kasutusloakohustuslikud, loetakse valmis ehitatuks, kui amet hindab ning kinnitab, et rajatised on ehitatud nõuetekohaselt. Üldkasutatav haljastus loetakse rajatuks, kui istutatud taimed on kontrollitud ning ameti asendusistutuse ja keskkonnakorralduse spetsialistid kinnitavad, et haljastus on rajatud vastavalt Tallinna Linnavalitsuse 3. oktoobri 2011 määruse nr 112 „Avalikule alale puude istutamise kord“ nõuetele.
3.11 Huvitatud isikud on kohustatud linnale tasuta üle andma linna omandis olevale või linna kasuks servituudi või sundvaldusega koormatud kinnistule rajatud rajatised ning andma haljastusele kaheaastase garantii ning ülejäänud rajatistele viieaastase garantii. Rajatised tuleb linnale üle anda kolme (3) kuu jooksul pärast nende valmisehitamist tervikuna üheaegselt. 
3.12 Juhul kui rajatised on kavandatud huvitatud isikutele kuuluvale kinnisasjale, on huvitatud isikud kohustatud seadma linna kasuks tasuta vastava servituudi. Kohustuse täitmise tagamiseks seatakse kinnistusraamatusse sellekohane eelmärge.
3.13 Lepingus kokku lepitud kohustused on huvitatud isikud kohustatud täitma omal kulul ning linn neid kulutusi huvitatud isikutele ega kolmandatele isikutele ei hüvita.

3.	Muuta lepingu punkti 5 ja sõnastada see järgnevalt:
5.1 Kui ilmneb asjaolusid, mis takistavad detailplaneeringu elluviimist või lepingu täitmist, on poolel õigus esitada põhjendatud ettepanek lepingu muutmiseks, millele teine pool on kohustatud vastama 10 tööpäeva jooksul
5.2 Käesoleva lepingu muutmine on lubatav üksnes kirjalikus vormis ning allkirjastatuna. Kõik muudatused on lepingu lahutamatuteks lisadeks. 
5.3 Juhul kui ilmneb vajadus lepingu punktis 3.3 sätestatud tähtaja pikendamiseks, on huvitatud isikud kohustatud esitama linnale vähemalt kolm (3) kuud enne lepingu tähtaja saabumist põhjendatud taotluse punktis 3.3 sätestatud tähtaja pikendamiseks. 

4.	Lepingu lisa nr 3 asendatakse lisadega nr 5 ja 6. Lisa nr 3 asendamisega lisadega nr 5 ja 6 loevad pooled asendatuks lepingu tekstis viited lisale nr 3 lepingu lisadega nr 5 ja 6. 

5.	 Lepingu lisad nr 4, 5 ja 6 jõustuvad allkirjastamisel ning on lepingu nr 2-6/200 lahutamatud osad.

POOLTE ANDMED
Linn
Tallinna Keskkonna- ja Kommunaalamet	Huvitatud isikud
Riigi Kinnisvara Aktsiaselts	
registrikood 75014913	registrikood 10788733	
Mündi tn 2, 15197 Tallinn 	Tartu mnt 85, 10115 Tallinn	
tel 645 7191	tel 606 3400	
kommunaal@tallinnlv.ee 	info@rkas.ee 
	
Tiina Leetmaa	Janek Lepp  	
ehitusõiguse ja tegevuslubade teenusejuht	juhatuse liige	
/allkirjastatud digitaalselt/	/allkirjastatud digitaalselt/	

Huvitatud isikud                                                     
Kultuuriministeerium                                          	
registrikood 70000941                                            	
Suur-Karja tn 23, 15076 Tallinn                             	
tel 628 2222                                                             	
min@kul.ee                                                             
	
Kristiina Alliksaar                                                           	
kantsler                                             	
/allkirjastatud digitaalselt/